Lav et referat af nedenstående tekst:

Tekst:
Der var musik og hvidvin til torsdagens shopping i Hadsund Butikscenter - og flere var mødt op kun for det. Det var Aalborg Symfoniorkester, der spillede op, og de havde blandt andet flere numre med The Beatles på programmet. - Jeg kan godt lide at være blandt mennesker, og for mig er det vigtigste, at der er god modtagelse, og folk er glade, siger Elsebeth Schmidl, der er bratschist i Aalborg Symfoniorkester og en af de fire strygere, der underholder i butikscentret. Aalborg Symfoniorkester er netop nu på en gratis turné rundt i alle 11 nordjyske kommuner på meget forskellige lokationer som på strande og i shoppingcentre. - Folk snakker også lidt, og vi er jo vant til at spille på steder, hvor der er taget meget hånd om akustikken og rummet, så selvfølgelig bliver det anderledes, men det er fint nok, bare man er forberedt, siger Elsebeth Schmidl. Tak til nordjyderne Efter flere år med coronanedlukninger har symfoniorkestret set frem til at møde det nordjyske publikum igen. Flere gange har de været udsat for aflysninger i sidste øjeblik, enten på grund af corona i orkestret eller på grund af nedlukninger. - Det har været enormt frustrerende at øve store symfonier med meget teknik, og hvor vi har glædet os til at spille for 800 mennesker - og så måtte aflyse, siger Anne Rom Aaen, der er producent ved Aalborg Symfoniorkester. Ifølge hende er turneen her en hyldest og en tak til nordjyderne, der har støttet symfoniorkestret under coronaperioden. - Vi har haft stor opbakning, og nu vil vi gerne sige tak for det og komme ud til jer, så I ikke altid skal køre ind til os, siger hun. Borgere var begejstrede Koncerten i Hadsund Butikscenter er et samarbejde mellem Hadsund Handel og Aalborg Symfoniorkester. Hadsund Handel havde da også sørget for borde, stole og gratis hvidvin til de fremmødte. Og dem var der mange af. Flere borgere fra lokalområdet havde taget turen ind til butikscentret kun for at lytte til de klassiske toner. - Det er alle tiders, det skulle de gøre noget oftere, siger Kurt Frandsen, der bor 10 kilometer uden for Hadsund. - Det er en god idé - både for at der kommer kultur ud i landet, men også som appetitvækker for at tage ind i Musikkens Hus og høre dem en anden gang, siger Jan Boye Thøgersen fra Veddum. Arrangementet bragte også musikglade mennesker sammen, som aldrig havde mødt hinanden før. Vera Lorentsen fra Hadsund og Grete Hasselholt fra Randers havde deres store kærlighed for klassisk musik til fælles. - Der er en fantastisk akustik herinde, og det er nogle gode stykker, de har valgt ud, det er sådan nogle ørehængere, og det giver folk modet til at høre mere klassisk musik, siger Grete Hasselholt. En bragende succes Selvom turneen primært er en tak til de nordjyske borgere, håber orkestret også på at vække interesse hos flere. - Vi håber, at folk, der er ude og handle her i Hadsund og andre steder, får sig en overraskelse og en god oplevelse, og så håber vi, at folk tænker, at det lyder glimrende og får lyst til at høre os igen, siger Anne Rom Aaen. Og efter to gange 20 minutters koncert i butikscentret var der også kun glæde at spore hos de fire strygere. - Det var glimrende. Det blev vel modtaget, og folk virkede meget glade for det. Der var stor begejstring, siger Elsebeth Schmidl. Turneen slutter i morgen med flere koncerter i flere nordjyske kommuner.

Referat:
Aalborg Symfoniorkester spiller gratis koncerter i alle nordjyske kommuner for at sige tak for opbakningen til borgerne gennem coronapandemien.